**Noapte de vară**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noapte de vară

Spintecă bolta Calea Lactee,

cu miliarde de stele pe-aceeași alee,

luna-și arată galbenu-i pal

scăldându-se-n râul ce-o poartă pe val,

când sub palida lună, râul pare de plumb,

vântul foșnește printr-un lan de porumb!

În liniștea nopții, greierii cântă,

triști trubaduri cu inima frântă,

e-o noapte de vară, calmă, senină,

cu bolta pictată în stropi de lumină,

câte-un zgomot răsare ici-colo, arar,

că sub oglinda de apă, sunt pești ce tresar!

Lângă noi arde-un foc, în bizare fantasme,

iar noaptea iubito, parcă-i ruptă din basme,

porumbul pocnește așezat pe jăratec,

tu mă privești drăgăstos, pătrunsă de farmec,

ne pierdem privind bolta nopții, adâncă,

e o noapte de vară, minunată, în luncă!